F- vir ZumaFoto: Twitter Pres. Zuma het ŉ F- gekry vir sy hantering van die Omar al Basjir-sage, die Farlam-kommissie se verslag oor Marikana en sy stilte oor die studentebetogings. Die DA het ook opgemerk dat Zuma “met ontwykende en neerhalende antwoorde in die parlement gereageer het, terwyl hy letterlik gelag het vir die idee van parlementêre oorsig”. Nomvula Mokonyane, minister van water, Bathabile Dlamini, minister van maatskaplike ontwikkeling, en Faith Muthambi, minister van kommunikasie, het almal ook die simbool F- ontvang. Blade Nzimande, minister van hoër onderwys, Tina Joemat-Pettersson, minister van energie, Mildred Olifant, minister van arbeid, Malusi Gigaba, minister van binnelandse sake, en Susan Shabangu, minister in die presidensie, het almal effens beter gevaar en F-simbole ontvang. Naledi Pandor, minister van tegnologie, het die beste gevaar met ŉ B-simbool. Daar word dikwels na haar verwys as die “hoofmeisie” van die parlement danksy haar bywoningsrekord en optrede. Jeff Radebe, minister in die presidensie, Aaron Motsoaledi, minister van gesondheid, en Nhlanhla Nene, minister van finansies, het almal C-simbole ontvang. Adj.pres. Cyril Ramaphosa moes met ŉ D-simbool tevrede wees. “Elke keer dat hy in die parlement verskyn, verminder sy statuur,” het John Steenhuisen, DA-hoofsweep, gesê. “Hy is merkwaardig ontwykend en dunvellig,” het hy bygevoeg. Op ŉ vraag aan Steenhuisen oor watter simbool die DA aan homself sou toeken, het hy geantwoord B+. “Die opposisie het in die algemeen daarin geslaag om ŉ paar beslissende oorwinnings oor die ANC te behaal.”